У току тих борби, њен Други батаљон, који је затварао правац Кључ-Млиниште, остао је у саставу главнине Пете крајишке дивизије у рејону Дрвар-Гламоч. Почетком марта 1943. године, бригада је (без Другог батаљона) одлуком Врховног штаба НОВ и ПОЈ, ушла у састав Оперативне групе дивизија и учествовала у завршним борбама битке на Неретви, а затим, као заштитница, у продору Групе дивизија преко Прења ка Дрини. Крајем марта 1943. године бригада је, одлуком Врховног штаба ушла у састав Прве пролетерске дивизије.